钦定古今图书集成/明伦汇编/氏族典/第300卷 > 《廖用贤尚友录》 > 臧霸
## 钦定古今图书集成/明伦汇编/氏族典/第300卷 > 《廖用贤尚友录》 > 臧霸

按《魏志臧霸传》：“霸字宣高，泰山华人也。父戒，为县狱
掾，据法不听，太守欲所私杀。太守大怒，令收戒诣府。
时送者百馀人，霸年十八，将客数十人径于费西山
中要夺之，送者莫敢动，因与父俱亡命东海，由是以
勇壮闻。黄巾起，霸从陶谦击破之，拜骑都尉。太祖之
讨吕布也，霸将兵助布，既擒布，霸自匿。太祖募索得”
霸，见而悦之，以为琅邪相，封都亭侯，加威卤将军。又
与于禁讨昌豨，与夏侯渊讨黄巾馀贼徐和等有功，
迁徐州刺史，拜扬威将军。文帝即王位，迁镇东将军，
进爵武安乡侯，都督青州诸军事。及践祚，进封开阳
侯，徙封良成侯。征为执金吾，位特进。每有军事，帝常
咨访焉。薨，谥曰“威侯。”